ועדת הפנים ואיכות הסביבה, כנסת 16, פרוטוקול מספר 9, 2003-03-26 09:00

יורי שטרן: אני מתכבד לפתוח את הישיבה.

יורי שטרן: אני מבקש את אישורכם להקמת שתי ועדות משנה.

יורי שטרן: אני מניח שבמרוצת הזמן נקים עוד, אבל בינתיים, אני החלטתי על הקמת שתי ועדות.

יורי שטרן: האחת היא ועדת משנה לביטחון פנים, שאני מבקש לעמוד בראשה והיא תעסוק בענייני משטרה, שירות בתי הסוהר ואבטחה.

יורי שטרן: זאת אומרת, פחות או יותר בשטח של המשרד לביטחון פנים ואולי יהיו גם דברים נוספים.

יורי שטרן: ישיבותיה תהיינה חסויות.

יעקב ליצמן: מה פירוש חסויות?

יורי שטרן: שלא לתקשורת ולא לארגונים ציבוריים.

יורי שטרן: יש מתכונת כזאת ואתה מכיר אותה.

יורי שטרן: אני מבקש לאשר הקמת ועדת משנה בהרכב של חמישה איש ואני ארכיב את הרשימה הזאת מאוחר יותר, כי פה נדרשים נתונים מסוימים, שלא את כולם אני מכיר לגבי כולכם.

יורי שטרן: אם הנוכחים מעונינים להיות חברים בוועדה, אני צריך לדעת.

ניסן סלומינסקי: אלו ועדות אחרות?

ניסן סלומינסקי: חשוב שנדע, כי אז נדע איך לבחור.

יורי שטרן: ועדת המשנה השניה היא למפגעי איכות הסביבה.

יורי שטרן: היא תעסוק במספר נושאים כמו: זיהום אוויר, זיהום מים, קרינה מאנטנות, מעקב אחרי חוקי איכות הסביבה, חומרים מסוכנים וכולי.

יורי שטרן: ועדת משנה זו הוקמה לבקשת חברת הכנסת לאה נס, שהיא תעמוד בראשה.

יורי שטרן: היא לא תעסוק בחקיקה, אלא אם כן אנחנו במליאת הוועדה נבקש מוועדת המשנה לדון בסעיף ספציפי של חוק זה או אחר.

יורי שטרן: הרשימה שהעליתי כאן אינה רשימה כוללת ויכולים לעלות עוד נושאים.

יורי שטרן: בכל מקרה, הנושאים שיעלו בוועדת המשנה, וזה נכון לגבי כל ועדות המשנה, יהיו או בהפניית מליאת הוועדה או בתיאום עם יושב ראש הוועדה.

יורי שטרן: אני מניח שיהיה עניין רב של חברי הכנסת בוועדת משנה זו.

יעקב ליצמן: למה שלא תעשה כפי שעשינו בוועדת הכספים, שמי שרוצה לבוא – שיבוא, כי אתה יודע את זה גם מניסיון ועדת הכספים, שמי שנבחר לא תמיד מגיע.

יעקב ליצמן: אני לא מדבר על ועדת המשנה הקודמת, כי שם יכולות להתעורר בעיות.

יעקב ליצמן: אני מדבר על כל ועדת משנה, שיש לפתוח בפני כולם ומי שרוצה שיבוא.

יעקב ליצמן: בדרך כלל, אם יש עניין של משהו סודי או משהו שלא כולם יכולים להשתתף, אז אתה מגביל את זה לחברי הוועדה.

יורי שטרן: למשל בנושא קרינה, אנחנו מכירים את זה מהוועדה הקודמת.

יורי שטרן: ..

ניסן סלומינסקי: בעיקרון, חבר הכנסת ליצמן צודק.

ניסן סלומינסקי: אבל בפועל, יש לנו את הכלל של "קדרא דבי שותפי לא חמימא לא קרירא", כלומר, ברגע שזו הגדרה של שני אנשים, אז אף פעם זה לא יהיה חם וקר.

ניסן סלומינסקי: ברגע שכל מי שרוצה יכול לבוא, אז אף אחד לא יגיע, כי זה מוטל על אחרים.

ניסן סלומינסקי: יש גם בעיה בהמשכיות.

ניסן סלומינסקי: אם מדובר בנושא שלא נגמר בישיבה אחת, אז בישיבה אחת יגיע חבר כנסת אחד ובישיבה השניה יגיע חבר כנסת אחר וזה יהיה מקוטע.

יעקב ליצמן: אני מסכים עם דבריו של חבר הכנסת סלומינסקי, אבל, אני מבקש שאחרי ארבעה חודשים ידווחו מי השתתף.

יעקב ליצמן: אני אומר לך, מניסיוני בוועדת הכספים על דברים יותר רגישים, אף אחד לא בא.

יעקב ליצמן: אתה יודע איפה יש השתתפות ערה?

יעקב ליצמן: בעמותות.

יורי שטרן: לדעתי, לא תהיה שום סיבה לחברי הכנסת שהם חברי הוועדה, שאינם חברי ועדת משנה, לבוא לכל ישיבה שמעניינת אותם.

יורי שטרן: לכן, בכל מקרה זה פתוח לשאר האנשים.

יורי שטרן: אני מתלבט אם לעשות את זה בהרכב של חמישה או שבעה איש.

יורי שטרן: אני יוצא מנקודת הנחה שיהיו לנו עוד ועדות משנה ואני לא רוצה להעמיס על האנשים.

ניסן סלומינסקי: אתה שואל איפה כל אחד מאתנו רוצה להיות?

יצחק הרצוג: גם אני.

יעקב ליצמן: בגלל שכולנו הגענו לישיבה, אז לכולנו מגיע.

יורי שטרן: אולי אני אקים ועדה של שבעה אנשים, כי אני רוצה שגם אהוד יתום יהיה בה.

מירי פרנקל-שור: אתה רוצה שהוועדה לביטחון הפנים תהיה חסויה ולכן שבעה איש זה לא אקטואלי.

מירי פרנקל-שור: הכוח של הוועדה יהיה בזה שהיא תהיה מצומצמת.

יעקב ליצמן: ועדת המשנה לתקציב הביטחון בוועדת הכספים מונה עשרה איש.

מירי פרנקל-שור: כן, אבל אין בה דיווחים של גורמי ביטחון.

יפה שפירא: אפשר לעשות יופי של ועדה המורכבת מחמישה אנשים.

מירי פרנקל-שור: זו צריכה להיות ועדה מצומצמת וקומפקטית.

יורי שטרן: בסדר, אני עובר להצבעה: מי בעד – כולם, מי נגד – אין, החלטות יושב ראש הוועדה התקבלו פה אחד.